CELEX: 62013TN0162
Language: mt
Date: 2013-03-18 00:00:00
Title: Kawża T-162/13: Rikors ippreżentat fit- 18 ta’ Marzu 2013 — Magic Mountain Kletterhallen et vs Il-Kummissjoni

25.5.2013   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               C 147/25
            
         Rikors ippreżentat fit-18 ta’ Marzu 2013 — Magic Mountain Kletterhallen et vs Il-Kummissjoni
   (Kawża T-162/13)
   2013/C 147/46
   Lingwa tal-kawża: il-Ġermaniż
   
      Partijiet
   
   
      Rikorrenti: Magic Mountain Kletterhallen GmbH (Berlin, il-Ġermanja); Kletterhallenverband Klever e.V. (Leipzig, il-Ġermanja); Neoliet Beheer BV (Son, il-Pajjiżi l-Baxxi); u Pedriza BV (Haarlem, il-Pajjiżi l-Baxxi) (rappreżentanti: M. von Oppen u A. Gerdung, avukati)
   
      Konvenuta: Il-Kummissjoni Ewropea
   
      Talbiet tar-rikorrenti
   
   
               —
            
            
               tannulla fis-sens tal-Artikolu 264(1) TFUE, id-Deċiżjoni tal-Kummissjoni C(2012) 8761 finali, tal-5 ta’ Diċembru 2012, dwar l-għajnuna mill-Istat SA.33952 (2012/NN) — il-Ġermanja, tagħmir għal telgħat fuq il-muntanji tad-Deutscher Alpenverein
            
         
               —
            
            
               tikkundanna lill-konvenuta għall-ispejjez tal-kawża.
            
         
      Motivi u argumenti prinċipali
   
   Insostenn tar-rikors tagħhom, ir-rikorrenti jinvokaw żewġ motivi.
   
               (1)
            
            
               L-ewwel motiv: ksur tal-Artikolu 107(3)(c) TFUE.
               Ir-rikorrenti jsostnu f’dan il-kuntest li, il-Kummissjoni wettqet żball meta ddikjarat l-għajnuna inkwistjoni bħala kompatibbli mas-suq intern, peress li r-rekwiżiti tal-Artikolu 107(3)(c) TFUE ma humiex preżenti. Ir-rikorrenti jsostnu wkoll, li l-għajnuna ma għandhiex għan ta’ interess komuni. F’dan ir-rigward, huma jżidu li dan l-interess huwa preżenti biss f’sitwazzjoni ta’ nuqqas ta’ funzjonament tas-suq, li f’dan il-każ huwa nieqes. Ir-rikorrenti jsostnu wkoll, li ma hemm ebda kompatibbiltà fis-sens tal-Artikolu 106(2) TFUE. Minbarra dan, ir-rikorrenti huma tal-fehma li tali għajnuna ma hijiex xierqa sabiex issolvi l-problemi relatati mal-effiċjenza fis-suq. Minbarra dan din l-għajnuna ma għandha ebda effett ta’ inċentiva. Il-Kummissjoni sempliċement tippreżupponi effetti simili ta’ inċentiva. Barra minn hekk, din l-għajnuna ma hijiex xierqa. Il-Kummissjoni tippreżupponi sempliċement, li l-awtoritajiet nazzjonali kienu żguraw il-proporzjonalità tal-għajnuna individwali u li bi żball ibbażat din il-preżunzjoni fuq l-istatus ta’ utilità pubblika tal-assoċjazzjoni inkwistjoni. Ir-rikorrenti jakkużaw ukoll lill-Kummissjoni bin-nuqqas ta’ eżami ta’ evalwazzjoni. Il-Kummissjoni ma evalwatx l-effetti negattivi u pożittivi tal-għajnuna. Fl-aħħar nett, f’dan ir-rigward għandu jiġi sostnut li, f’każ ta’ dubju, l-għajnuna lill-impriżi (u l-għajnuna inkwistjoni hija fil-parti l-kbira tagħha għajnuna lill-impriżi) hija kkunsidrata bħala inkompatibbli mas-suq intern.
            
         
               (2)
            
            
               It-tieni motiv: żball li jirriżulta mill-assenza ta’ ftuħ ta proċedura ta’ investigazzjoni formali
               F’dan ir-rigward, ir-rikorrenti jsostnu li l-Kummissjoni żbaljat meta naqset milli tiftaħ proċedura ta’ investigazzjoni formali, minkejja d-diffikultajiat serji fir-rigward tal-evalwazzjoni tal-kompatibbiltà tal-għajnuna mas-suq intern. Indikatur ta’ din id-diffikultà huwa t-tul ta’ żmien twil tal-proċedura ta’ investigazzjoni preliminari — f’dan il-każ iktar minn sena. Minbarra dan il-Kummissjoni ma żguratx investigazzjoni suffiċjenti fir-rigward tal-fatti neċessarji għall-evalwazzjoni. Fil-fehma tar-rikorrenti, l-investigazzjoni neċessarja u fil-fond tas-suq tat-tagħmir għal telgħat fuq il-muntanji setgħet saret unikament fil-kuntest ta’ proċedura ta’ investigazzjoni formali. Minbarra dan, l-ilmenti eżaminati mill-Kummissjoni qajmu kwistjonijiet legali kunsiderevoli fir-rigward tal-għajnuna għall-attivitajiet ekonomiċi ta’ assoċjazzjonijiet ta’ utilità pubblika. Ir-rikorrenti jsostnu wkoll li huma minbarra dan, impriżi u/jew assoċjazzjonijiet ta’ impriżi kompetituri interessati fis-sens tal-Artikolu 1(h) tar-Regolament (KE) Nru 659/1999, u li għandhom dritt li jippreżentaw osservazzjonijiet fir-rigward tal-proċedura ta’ investigazzjoni formali fis-sens tal-Artikolu 108(2) TFUE, dritt li ġew miċħuda minnu minħabba ommissjoni illegali ta’ ftuħ tal-proċedura.